বৃহস্পতিবার রাত থেকে ভারতী ঘোষ-ঘনিষ্ঠ বেশ কিছু পুলিশ অফিসারের বাড়িতে তল্লাশি শুরু করেছিল সিআইডি। শুক্রবার দীর্ঘ তল্লাশি হয় ভারতী ঘোষের স্বামীর নাকতলার বাড়িতে। বাজেয়াপ্ত করা হয় নগদ ষাট লক্ষ টাকা, একাধিক জমির নথি-সহ বহু জিনিস। এই তল্লাশির পরিপ্রেক্ষিতে এবারে মুখ খুললেন ভারতী নিজে। তাঁর অভিযোগ, কোনওরকম নথি না দেখিয়েই তল্লাশি হয়েছে তাঁর স্বামীর বাড়িতে। এমনকী, তল্লাশির সময়ে তাঁর স্বামীকে একটি ঘরে আটকে রাখা হয় বলেও অভিযোগ করেছেন প্রাক্তন আইপিএস অফিসার।
শুক্রবারের তল্লাশি নিয়ে সংবাদমাধ্যমে একটি অডিও ক্লিপ পাঠিয়েছেন ভারতী। তিনি দাবি করেছেন, বর্তমানে তিনি কলকাতার বাইরে রয়েছেন। সেখান থেকেই তাঁর স্বামীর বাড়িতে সিআইডি তল্লাশির কথা জানতে পারেন। ভারতীর অভিযোগ, কেন নাকতলার বাড়িতে তল্লাশি হচ্ছে তার স্বপক্ষে কোনও নথি দেখাননি সিআইডি অফিসাররা। এমনকী, মৌখিকভাবেও কোনও কারণ জানানো হয়নি।
ভারতী অভিযোগ করেছেন, ‘‘আমার স্বামীকে একটি ঘরে বন্দি করে রাখা হয়। তাঁর ফোন কেড়ে নেওয়া হয়। এমনকী, আইনজীবীকেও ডাকতে দেওয়া হয়নি। তল্লাশির নামে গোটা বাড়ি তছনছ করা হয়েছে। আমার স্বামী একটি স্বশাসিত বহুজাতিক সংস্থায় উচ্চপদে কর্মরত রয়েছেন। এই তল্লাশি নিয়ে আমি পুরোপুরি অন্ধকারে।’’
ভারতীর অডিও বার্তা, শুনুন কী বললেন

এর পরেই কিছুটা আক্ষেপের সুরে ভারতী বলেছেন, ‘‘আমি জাতিসংঘ, আন্তর্জাতিক স্তরে এবং পশ্চিমবঙ্গে সম্মান এবং সাহসিকতার সঙ্গে দীর্ঘদিন কাজ করেছি। অবসর নেওয়ার কিছুদিন আগে আমার সিনিয়র অফিসাররাই আমার নাম পশ্চিমবঙ্গ সরকারের শৌর্য পুরস্কার এবং প্রেসিডেন্ট পুলিশ মেডেলের জন্য সুপারিশ করেন। যদিও চাকরিতে অবসর নেওয়ার সময়েই এই সুপারিশগুলি প্রত্যাহার করে নেওয়ার জন্য আমি অনুরোধ করেছিলাম।’’

এই বিষয়ে অন্যান্য খবর

ভারতী ঘোষের বাড়িতে সিআইডি হানা! কেন নজরে প্রাক্তন পুলিশকর্তা, দেখুন ভিডিও
মধ্যরাতে ভারতীর হুমকি-বার্তা! ফাঁসানোর চেষ্টা করলে জেল খাটিয়ে ছাড়বেন


এই মন্তব্যের মাধ্যমে পরোক্ষে ভারতী প্রশাসনকেই অস্বস্তিকে ফেলতে চাইলেন। পশ্চিম মেদিনীপুরের প্রাক্তন পুলিশ সুপারের স্পষ্ট ইঙ্গিত, তাঁর বিরুদ্ধে এত অভিযোগ থাকলে কেন তাঁর নাম সরকারি পুরস্কারের জন্য সুপারিশ করা হয়েছিল?ভারতী আরও মনে করিয়ে দিয়েছেন, তাঁর অবসর নেওয়ার সময়ে পশ্চিমবঙ্গ সরকার কোনও প্রশ্ন তোলেনি বা কথা বলেনি। 
এর পরেই তিনি যা যা ঘটছে এবং শুক্রবার যা ঘটেছে, তার বিচার মানুষের হাতেই তুলে দিয়েছেন। ভারতী অবশ্য জানিয়েছেন, কলকাতায় ফিরেই আইনি ব্যবস্থা নেবেন তিনি।